Entinen Korvuan rautatieasema.
**Metsäkylä** on Taivalkosken kunnassa sijaitseva noin 370 asukkaan kylä, joka sijaitsee noin 35 kilometrin päästä kunnan keskustasta etelään Puolankaan päin seututie 800:n varressa. Metsäkylä on pinta-alaltaan Taivalkosken kunnan suurimpia kyliä, yli 25 neliökilometriä. Kylällä sijaitsee muun muassa 58 oppilaan 1920-luvulla rakennettu ala-aste, esikoulu, huoltoasema, kauppa, asiamiesposti sekä baari.

Metsäkylän luonto houkuttelee matkailijoita ja mökkilomailijoita, sillä alueella on useita vetovoimaisia luonnonnähtävyyksiä. Tunnetuimpia on **Ölkky**, jyrkkäreunainen kalliojärvi, jonka reunamilta on hyvät näköalat. Järvelle vie pitkospuut ja siellä on nuotiopaikka (laavu). **Portinloma** on Metsäkylässä sijaitseva jyrkkäreunainen kuru, jonka pohjalla virtaa pieni puro Isoonjärveen. Suomen geologisen historian kannalta merkittävä on Saarijärvi, 600 miljoonaa vuotta sitten maahan syöksyneen meteoriitin seurauksena syntynyt kraatterijärvi. Järvestä saatavasta savesta valmistetaan paikallisia keramiikkatuotteita. Metsähallituksen mukaan Metsäkylän alue on koko Pohjanmaan arvokkaimpia vanhoja metsiä, kaikkiaan noin 1000 hehtaarin rauhoitettu alue jossa on aarnimetsää, arvokkaita soita, jokivesistöjä ja harvinaisia kasveja.  Mielenkiintoinen ja kaunis on esimerkiksi helmenkalastuksestakin tunnettu Korvuanjoki. Vuonna 1925 joelta löydettiin tiettävästi Suomen suurin ja arvokkain helmi. Tosin vuonna 1950 joki ruopattiin uittojoeksi ja simpukkakannat hävisivät kokonaan.

Muita nähtävyyksiä kylällä ovat Halkolan talonpoikaisesineistöä ja työkaluja esittelevä museo sekä Mylly- ja uittomuseo.

Kylässä harjoitetaan pääasiassa maataloutta, mutta sen rinnalla on muutakin yritystoimintaa. Kirjailija Kalle Päätalon synnyinjuuret ovat kylällä, jossa hänen äitinsä Riitu Päätalo syntyi.

Metsäkylässä sijaitsee myös huomattavan korkea Digita Oy:n radio- ja televisiomasto. Masto rakennettiin seututie 800:n varteen vuonna 1980 korkean vaaran päälle, mutta korkeasta sijainnistaan huolimatta mastolla on korkeutta jopa 280 metriä. Masto on korkeimpia rakennelmia Koillismaalla. 

Kylällä sijaitsee myös lakkautetulla Pesiökylä–Taivalkoski-rataosuudella oleva Korvuan rautatieasema.

Metsäkylässä vietettiin kylän asutuksen 400-vuotisjuhlaa 12. syyskuuta 2010.

Lähteet
-------

1. ↑  [vanhentunut linkki]Koulu ja sen historia *Metsäkylän kotisivut*.  Arkistoitu 29.9.2007. Viitattu 7.6.2009.
2. ↑  [vanhentunut linkki]Yritykset ja muut palvelut *Metsäkylän kotisivut*.  Arkistoitu 11.4.2012. Viitattu 7.6.2009.
3. ↑  [vanhentunut linkki]Meteoriittikraattereiden fossiilit *Helsingin yliopisto, Luonnontieteellinen keskusmuseo: Geologian museo*.  Arkistoitu 16.10.2011. Viitattu 28.9.2010.
4. ↑  [vanhentunut linkki]Metsäkylän vanhat metsät  (Arkistoitu – Internet Archive)
5. ↑  [vanhentunut linkki]Korvuanjoki *Metsäkylän kotisivut*.  Arkistoitu 29.9.2007. Viitattu 7.6.2009.
6. ↑  [vanhentunut linkki]Metsäkylä *Metsäkylän kotisivut*.  Arkistoitu 29.9.2007. Viitattu 7.6.2009.
7. ↑  [vanhentunut linkki]Metsäkylä *Teloos.fi*.  Arkistoitu 4.3.2016. Viitattu 28.9.2010.

Aiheesta muualla
----------------

* [vanhentunut linkki]Metsäkylän kotisivut (Arkistoitu – Internet Archive)
* Korvuanjoki – elämän valtaväylä (Arkistoitu – Internet Archive)

Taivalkoski

|  |  |
| --- | --- |
| Kyliä | Inkee – Jokijärvi – Jurmu – Koitila – Kurtti – Loukusa – Metsäkylä – Parviainen – Pisto – Taivalkosken kirkonkylä – Tyrävaara – Vaarakylä |
| Järviä, jokia ja muita vesistöjä | Iijoki – Kostonjoki – Kostonjärvi – Korvuanjärvi – Kurtinjärvi |
| Nähtävyyksiä | Kallioniemi – Kylmäluoman retkeilyalue – Päätalopäivät – Taivalkosken kirkko – Syötteen kansallispuisto |
| Muuta | Mustavaaran kaivos – Korvuan rautatieasema – Kurtin rautatieasema – Taivalkosken rautatieasema – Taivalniskan seisake – Taivalvaaran rautatieasema |